Document ID: 32002D0019

32002D0019
L 010/73
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 11 януари 2002 година
за определяне специалните условия за внос на двучерупчести мекотели, бодлокожи, ципести и морски коремоноги с произход от Уругвай
(нотифицирано под номер С(2001) 4982)
(текст от значение за ЕИП)
(2002/19/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/492/ЕИО на Съвета от 15 юли 1991 г. относно определяне на здравните изисквания за производството и пускането на пазара на двучерупчести мекотели (1), последно изменена с Директива 97/79/ЕО (2), и по-специално член 9, параграф 3, буква б) от нея,
като има предвид, че:
(1)
Експерт на Комисията отиде на място в Уругвай, за да провери условията за производство, съхранение и експедиция на рибни продукти в Общността.
(2)
Съгласно разпоредбите на уругвайското законодателство „Dirección Nacional de Recursos Acuáticos (Dinara) del Ministerio de Ganadería, Agricultura y Pesca“ е компетентният орган в страната, отговорен за здравния контрол на двучерупчести мекотели, бодлокожи, ципести и морски коремоноги и за мониторинга на хигиенните и санитарни условия на производство. Съгласно това законодателство Dinara е оправомощена да разрешава или забранява събирането на двучерупчести мекотели, бодлокожи, ципести и морски коремоноги в някои зони.
(3)
Dinara и нейните лаборатории са в състояние ефикасно да проверяват прилагането на действащото законодателство в Уругвай.
(4)
Компетентните уругвайски власти се ангажираха редовно и бързо да съобщават на Комисията данните за наличието на планктон, съдържащ токсини, в зоните за събиране на мекотели.
(5)
Компетентните уругвайски власти официално дадоха гаранции за спазването на изискванията от глава V от приложението към Директива 91/492/ЕО и на изискванията, еквивалентни на предписаните от тази директива, за класиране на зоните за производство и разселване, за даване на одобрения на центровете за експедиция и пречистване, и за контрол на общественото здраве и мониторинг на производството.
(6)
Уругвай отговаря на условията за включване в списъка на третите страни, изпълняващи условията за еквивалентност, посочени в член 9, параграф 3, буква а) от Директива 91/492/ЕИО.
(7)
Уругвай желае да изнася в Общността двучерупчести мекотели, бодлокожи, ципести и морски коремоноги, замразени или преработени, предварително стерилизирани или подложени на термична обработка съгласно изискванията на Решение 93/25/ЕИО на Комисията (3), изменено с Решение 97/275/ЕО (4). За тази цел е необходимо да се посочат производствените зони, в които могат да се събират и изнасят за Общността двучерупчести мекотели, бодлокожи, ципести и морски коремоноги.
(8)
Специалните условия за внос следва да се прилагат, без да се засягат решенията, приети съгласно Директива 91/67/ЕИО на Съвета от 28 януари 1991 г. за ветеринарно-санитарните изисквания при пускането на пазара на аквакултури и продукти от тях (5), последно изменена с Директива 98/45/ЕО (6).
(9)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
„Dirección Nacional de Recursos Acuáticos (Dinara) del Ministerio de Ganadería, Agricultura y Pesca“ е компетентният орган в Уругвай за проверка и сертифициране, че двучерупчестите мекотели, бодлокожите, ципестите и морски коремоноги отговарят на изискванията на Директива 91/492/ЕИО.
Член 2
Двучерупчестите мекотели, бодлокожите, ципестите и морските коремоноги с произход от Уругвай и предназначени за консумация от човека, трябва да произлизат от одобрените производствени зони, изброени в приложението към настоящото решение.
Член 3
Адресати на настоящото решение са държавите-членки.
Съставено в Брюксел на 11 януари 2002 година.

Labels: 0
3
18
6